Die Siluur is ’n geologiese periode wat gestrek het van die einde van die Ordovisium sowat 443,4 miljoen jaar gelede tot die begin van die Devoon sowat 419,2 miljoen jaar gelede.
’n Belangrike mylpaal in die Siluur was die verskyning van visse met kake en grate. Lewe op land het ook toegeneem: mosagtige, vaatryke plante langs mere, strome en aan die kus, asook klein geleedpotiges op die droë grond. Die lewe op land sou egter eers in die Devoon noemenswaardig uitbrei.